RESOLUCIÓN do 23 de maio de 2005, da Delegación Provincial de Ourense, pola que se dispón o rexistro, o depósito e a publicación, no Diario Oficial de Galicia, do texto do convenio colectivo da empresa Urbaser, S.A. (Ourense) anos 2004-2005, e a acta de rectificación deste.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 18/10/2005

Visto o texto do convenio colectivo da empresa Urbaser, S.A. (Ourense) anos 2004-2005, e a acta de rectificación deste, código de convenio número 3200662, que tivo entrada na delegación provincial da Consellería de Asuntos Sociais, Emprego e Relacións Laborais o día 20 de abril de 2005; subscrito o 6 de abril de 2005, en representación da parte empresarial por Juan Druet Álvarez e Juan Gancedo del Pino, e da parte social polo comité de empresa integrado por membros pertencentes ás centrais sindicais CC.OO., UGT e CIG, en representación dos traballadores, e de conformidade co disposto no artigo 90.2º e 3º, do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores; Real decreto 1040/1981, do 22 de maio, sobre rexistro e depósito de convenios colectivos de traballo, e o Real decreto 2412/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia, en materia
de traballo. Esta delegación provincial
ACORDA:
Primeiro.-Ordenar a súa inscrición no libro rexistro de convenios colectivos de traballo, existente nesta delegación provincial, e notificación ás representacións económica e social da comisión negociadora.
Segunda.-Ordenar o seu depósito no Servizo de Relacións Laborais, Unidade de Mediación, Arbitraxe e Conciliación (UMAC).
Terceiro.-Dispor a súa publicación no BOP e no Diario Oficial de Galicia.
Ourense, 23 maio de 2005.
José Lage Lage
Delegado provincial de Ourense
Convenio Urbaser, S.A. (Ourense)
Capítulo I
Normas xerais
Artigo 1º.-Ámbito funcional.
Este convenio colectivo regulará as relacións laborais e económicas da empresa Urbaser, S.A., na súa delegación de Ourense, rexéndose no non recollido neste convenio polo convenio xeral do sector de limpeza pública, viaria, regas, recollida, tratamento e eliminación de residuos, e limpeza e conservación de rede de sumidoiros.
Artigo 2º.-Ámbito territorial.
Este convenio colectivo subscríbese para o termo municipal de Ourense, no cal a empresa realiza, por concesión administrativa do Concello de Ourense, a limpeza e recollida pública e explotación de puntos limpos no indicado termo municipal.
Artigo 3º.-Ámbito persoal.
Quedan sometidos ás estipulacións deste convenio os traballadores da empresa concesionaria dos servizos de limpeza viaria, recollida de lixo, limpeza de sumidoiros, recollida selectiva, mantemento de papeleiras e colectores e explotación de puntos limpos do Concello de Ourense. Estas actividades poderán ser ampliadas en cantidade de servizo prestado.
Artigo 4º.-Vixencia e duración.
Con independencia da súa publicación no BOP, este convenio entrará en vigor o mesmo día do seu asinamento polas partes, retrotraéndose os efectos económicos indicados na táboa salarial anexa ao 1 de xaneiro de 2004, e sendo a súa duración por dous anos, é dicir, ata o 31 de decembro de 2005. A empresa aboará os atrasos correspondentes desde a entrada en vigor do convenio.
Artigo 5º.-Denuncia.
Este convenio denunciarase automaticamente ao finalizar a súa vixencia; así mesmo, e mentres as partes non asinen outro convenio que o substitúa, manterase vixente en todos os seus termos.
Artigo 6º.-Comisión mixta paritaria.
No prazo de 10 días a partir do asinamento do convenio, constituirase unha comisión mixta de interpretación e vixilancia do convenio.
Estará formada por un membro do comité por cada sindicato con representación na empresa e os mesmos por parte da empresa ou, de ser o caso, co mesmo número de votos por parte desta.
Reuniranse por instancia de calquera das partes, cantas veces sexa necesario, e a reunión debe ter lugar dentro das 48 horas seguintes á convocatoria.
As súas funcións serán as seguintes:
a) Interpretación da totalidade das cláusulas do convenio.
b) Vixilancia e cumprimento do pactado.
c) Estudo e valoración das novas disposicións legais de promulgación posterior á entrada en vigor deste convenio, que poidan afectar o seu contido.
d) Cantas outras actividades tendan á eficacia práctica do convenio e a unha mellor solución interna dos conflitos.
As reunións da comisión mixta paritaria non descontarán do crédito de horas sindicais.
Artigo 7º.-Interpretación e aplicación do convenio.
Ambas as dúas partes conveñen que calquera dúbida ou diverxencia que poida xurdir sobre a interpretación ou aplicación deste convenio sexa sometida, antes de establecer reclamación ante os órganos competentes, a informe da comisión mixta paritaria.
A comisión mixta paritaria deberá emitir o seu informe nun prazo máximo de 48 horas a partir do día seguinte a aquel en que fose solicitado.
As funcións e actividades da comisión mixta paritaria non obstruirán, en ningún caso, o libre acceso á xurisdición administrativa e contenciosa prevista en lei.
As partes adhírense por vontade expresa ao Acordo interprofesional galego sobre procedementos extraxudiciais de solución de conflitos de traballo.
Artigo 8º.-Condicións máis beneficiosas.
Respectaranse todas aquelas situacións ou condicións laborais que tivese recoñecidas o traballador e que sexan máis beneficiosas que as pactadas neste convenio.
Artigo 9º.-Compensación e absorción.
As retribucións establecidas neste convenio compensarán todas as existentes no momento da súa entrada en vigor, calquera que sexa a natureza ou a súa orixe. Os aumentos de retribucións legais de xeral aplicación, convenios colectivos, contratos individuais, etc., só poderán afectar as condicións pactadas neste convenio cando, consideradas as novas retribucións en cómputo anual, superen as aquí pactadas. No caso contrario, serán compensadas e absorbidas por estas últimas, manténdose este convenio nos seus propios termos, na forma e condicións que quedan pactadas.
Artigo 10º.-Festividade patronal.
A celebración da festividade de San Martín de Porres, 3 de novembro, terá carácter de festivo aboable e non recuperable para todos os efectos. En caso de coincidir inmediatamente anterior ou posterior a festivo ou domingo, trasladarase ao mércores anterior ou posterior, respectando sempre o retén de limpeza e a recollida en mercados e hospitais.
Capítulo II
Condicións de traballo
Artigo 11º.-Xornada laboral.
A xornada laboral será de 40 horas semanais, cun descanso de 30 minutos para bocadillo. Esta xornada distribuirase en tres quendas continuadas e fixas, coas excepcións que se reflicten nos dous últimos parágrafos deste artigo.
A empresa comprométese a realizar e comunicar no taboleiro de anuncios de cada un dos centros
de traballo os reténs o luns anterior da realización destes, sendo estes de carácter obrigatorio agás os motivados por forza maior, que deberán de ser xustificados con antelación ou no menor prazo posible.
A partir do 1 de xaneiro de 2002 descansarase os sábados de forma alterna, é dicir, sábado si, sábado non en todas as categorías, procurando que quen libre o sábado libre tamén o domingo consecutivo. Será a empresa a encargada de realizar estes cuadrantes e atendendo especialmente a que o seu desfrute sexa equitativo para todo o cadro de persoal. A xornada de traballo perdida recuperarase repartíndose esta entre todos os días laborables do mes, o que supón un incremento de 15 minutos por xornada.
Non obstante o previsto nos parágrafos anteriores e debido ao carácter público do servizo que se presta nos puntos limpos, os operarios designados para realizalo traballarán a xornada partida de luns a venres e a xornada continuada os sábados, nos horarios que determine a empresa e sen que sexan de aplicación os descansos de sábados alternos referidos no parágrafo anterior.
O persoal administrativo e os mecánicos manterán a xornada partida tal como a realizan na actualidade e só durante o verán un administrativo ou un auxiliar administrativo e un mecánico terán a xornada continuada, establecendo a empresa entre os traballadores afectados as quendas e horarios do seu desfrute de forma equitativa.
Artigo 12º.-Período de proba.
O período de proba para o persoal operario será dun mes.
Para traballadores cualificados será de tres meses, e para titulados será de seis meses.
Artigo 13º.-Mantemento do emprego.
A empresa Urbaser, S.A., comprométese a manter o cadro de persoal necesario para a prestación do servizo requirido polo Concello de Ourense. Informarase o comité de empresa en todos os novos contratos e renovacións que se efectúen. Valoraranse nas novas contratacións aqueles candidatos que se atopen en situación de desemprego.
Entregaráselle ao comité de empresa a copia básica dos contratos e prórrogas que conterán o nome do traballador, prescindindo doutros dos seus datos persoais.
Artigo 14º.-Promoción, ascensos.
Os postos ou tarefas que impliquen mando ou especial confianza serán de libre designación e revogación por parte da empresa.
Todos os postos de traballo que supoñan un ascenso ou mellora profesional se cubrirán preferentemente con persoal en activo sempre e cando posúan a titulación profesional requirida.
Para ascender unha categoría ou nivel profesional distinto do que se ten, a empresa establecerá sis
temas que, entre outras, poden ter en conta as seguintes circunstancias:
-Superar satisfactoriamente as probas que se propoñan para o efecto.
-Titulación.
-Coñecementos do posto de traballo.
-Historial profesional.
-Antigüidade no mesmo grupo profesional.
O ascenso non será definitivo ata transcorrido un período de proba de dous meses para o persoal operario. Durante este período, o traballador ascendido terá a categoría a que foi ascendido provisionalmente e percibirá o salario correspondente a esta.
En caso de non superar satisfactoriamente o período de proba, o traballador volverá desempeñar os traballos propios da súa categoría e nivel anterior, percibindo o salario propio desta.
As vacantes fixas que se produzan por ampliación de cadro de persoal ou por necesidades do servizo cubriranse preferentemente con persoal a xornada completa de carácter eventual e fixos de fin de semana.
Artigo 15º.-Mobilidade funcional.
Para un mesmo traballador establécese un período máximo de catro meses no prazo dun ano para a realización de traballos de superior categoría. Transcorrido este período, será ascendido á categoría superior correspondente, logo de informe da comisión mixta paritaria.
Para o desempeño de funcións de inferior categoría, deberán estar xustificadas por necesidades perentorias ou imprevisibles para a empresa e deberá comunicar previamente esta situación ao comité de empresa. Aínda que o traballador desempeñe funcións inferiores á súa categoría, manterá en todo momento o seu salario de orixe.
Non obstante, se como consecuencia das necesidades do servizo, interinidades, vacacións, etc., un traballador tivese que realizar funcións superiores ás da súa categoría profesional, o traballador percibirá a diferenza salarial correspondente, sen que iso supoña, independentemente do tempo, un ascenso por acumulación de meses traballados na categoría superior. Para a cobertura destas necesidades establecerase unha bolsa cos traballadores que, cumprindo os requisitos necesarios, desexen participar de forma rotativa das mencionadas coberturas.
Artigo 16º.-Incapacidade temporal.
Nos supostos de IT derivada de accidente laboral, a empresa complementará ata o 100% do salario mensual desde o 1º día de baixa e mentres dure esta. Non se considerará accidente laboral aquel que non lle fose comunicado á empresa na xornada de traballo.
De igual forma complementarase ata o 100% do salario mensual nos casos de hospitalización e mentres dure a hospitalización.
Nos supostos de IT por enfermidade común ou accidente non laboral, a empresa complementará ata o 75% do salario mensual os 20 primeiros días, e ata o 100% a partir do día 21 de baixa.
Igual criterio se seguirá con respecto ao aboamento de pagas extraordinarias.
Artigo 17º.-Vacacións.
As vacacións serán de 30 días naturais, sendo retribuídas con todos os conceptos da táboa salarial agás o complemento de nocturnidade.
As vacacións dun traballador non darán comezo se na data que lle corresponde se atopase de baixa por accidente laboral.
As vacacións non poderán ser compensadas en metálico, salvo en casos de liquidación por finalización do contrato ou despedimento.
A empresa, logo de consulta con representantes de traballadores, confeccionará un cuadrante de vacacións con tres meses de anticipación mínima ao comezo do desfrute, que será exposta no taboleiro de anuncios e entregaráselle unha copia asinada e selada ao comité de empresa.
Desfrutaranse por ano de servizo. En caso de que un traballador sexa empregado no curso do ano, ou cause baixa na empresa, desfrutará do período de vacacións que corresponda ao tempo de vinculación coa empresa, rateándose as fraccións de mes como meses enteiros. Para este persoal, non será de aplicación o establecido no parágrafo seguinte debido á imposibilidade temporal que se formula.
As vacacións anuais de trinta días desfrutaranse a partir do ano 2006 no período que abrangue entre os meses de maio e outubro. No ano 2007 o período será de xuño a setembro. No caso de que se produza durante o inicio de 2006 unha ampliación no servizo, con persoal abondo, a empresa, sempre e cando esta circunstancia o permita, comprométese a reducir o tempo de desfrute das vacacións dos seis meses previstos para ese ano aos catro que se establecen a partir do ano 2007.
Artigo 18º.-Licenzas.
Todos os traballadores ao servizo da empresa, mediando coa antelación suficiente o aviso oportuno, terán dereito ao desfrute de licenzas na forma e condicións seguintes:
a) 20 días por matrimonio.
b) 3 días en caso de nacemento dun fillo; 5 cando o parto sexa por cesárea.
c) 3 días por enfermidade grave ou morte de familiares ata segundo grao de consanguinidade ou afinidade (pai, nai, fillos, irmáns, cónxuxe, avós, sogros e cuñados).
d) 5 días cando, polo motivo anterior, necesitase facer un desprazamento fóra da provincia de Ourense.
e) 2 días por traslado de domicilio habitual.
f) 1 día por morte dun tío ou sobriño etc.
g) 1 día de asuntos propios, logo de comunicación. A solicitude, así como a aprobación ou denegación, realizarase por escrito, quedando supeditado ás necesidades do servizo.
h) Polo tempo indispensable para asistencia médica.
i) Polo tempo indispensable para un deber inescusable de carácter público.
j) 1 día por matrimonio de fillos ou irmáns. Fóra da provincia: 3 días.
k) 1 día por primeiro aniversario de morte de familiares en primeiro grao.
l) 1 día por bautizo ou primeira comuñón dun fillo.
m) Os traballadores poderán solicitar, por causas xustificadas e razoables, ata 15 días de permiso sen soldo ao ano. Non se poderán atopar nesta situación máis de dous traballadores nas mesmas datas.
Salvo en casos de forza maior, o traballador avisará da súa ausencia a empresa con 24 horas de antelación para calquera das circunstancias previstas.
O desfrute das licenzas anteriormente mencionadas estará, en todos os supostos, ligado ao momento en que se produce o feito que o orixina, coincida ou non coa xornada de traballo. Non obstante, no caso dos traballadores que presten os seus servizos na quenda de noite, entenderase que as licenzas anteriormente citadas serán de aplicación sobre o día en que presten un maior número de horas de traballo.
Todas estas licenzas e permisos deberán ser avisados previamente, salvo as urxencias, e posteriormente xustificados debidamente no prazo máximo de cinco (5) días.
Desde o ano 2006 desfrutarase de dous días (un máis que nos anos 2004 e 2005) de asuntos propios. Para estes efectos non se poderá librar os luns, sábados e domingos. Nesta situación non poderán estar máis de tres traballadores por día, logo de solicitude por escrito e por orde de entrada da solicitude. Ante situacións de carácter extraordinario, a empresa poderá denegar o seu desfrute obrigándose a xustificar a decisión ante os membros do comité.
Artigo 19º.-Vestiario.
A empresa entregaralles durante o ano aos traballadores as roupas de traballo seguintes:
Condutor inverno: 1 anorak cada dous anos, 2 pantalóns, 2 camisas, 1 par de botas de seguridade e 2 cazadoras.
Condutor verán: 2 pantalóns, 2 camisas, 1 xersei e 2 pares de zapatillas.
Peóns inverno: 2 pantalóns, 2 chaquetas, 2 xerseis, 1 traxe de auga, 2 pares de botas de seguridade, 1 anorak cada dous anos, 2camisas e 1 gorra.
Peóns verán: 2 pantalóns, 2 chaquetas, 2 pares de zapatillas, 2 camisas.
Mecánicos: 2 pantalóns, 2 xerseis, 3 fundas e 1 par de botas de inverno.
Toda a roupa irá con tiras reflectantes.
A uniformidade será de obrigado cumprimento.
A entrega das roupas levarase a cabo, no que respecta ás épocas de inverno, entre os meses de setembro e outubro, e de verán, entre os meses de abril e maio.
O conxunto anual non superará o custo do ano anterior incrementado no IPC.
Se o material se deteriorase involuntariamente, reporase inmediatamente logo de entrega das roupas deterioradas.
Ao comité de seguridade e hixiene entregaráselle unha mostra desta.
Todo o persoal deberá ir obrigatoriamente uniformado durante a prestación do servizo. Así mesmo, non poderáser utilizado o uniforme fóra da xornada de traballo.
Capítulo III
Condicións económicas
Artigo 20º.-Salario.
O salario do persoal afecto a este convenio será o que para cada categoría se establece nas táboas salariais anexas, que será ingresado pola empresa os días 3 de cada mes, como data tope, sempre e cando as condicións de cobramento do canon municipal o permitan.
Artigo 21º.-Antigüidade.
Os traballadores que en 31 de decembro de 1999 tivesen consolidada calquera cantidade en concepto de antigüidade manterán a título persoal a devandita cantidade, en concepto de antigüidade consolidada.
A partir do 1 de xaneiro de 2000, a forma de remuneración para os traballadores suxeitos ao ámbito de aplicación deste convenio será devengado por cada trienio cumprido a partir do 1 de xaneiro de 2000 e, por categorías, os seguintes:
2004 2005
Peón11,32 A11,55 A
Mecánico15,09 A15,40 A
Condutor15,09 A15,40 A
Aux. adm.15,09 A15,40 A
Capataz15,09 A15,40 A
Administrativo15,40 A
Peón especialista11,55 A
Artigo 22º.-Anticipos.
Crearase un fondo anual de 21.000 A, e será regulada pola comisión mixta paritaria nos meses de xaneiro e xullo de cada ano a forma de distribución e reintegro, entendéndose que as concesións de anticipos no mes de xullo estarán supeditadas ao reintegro de anticipos anteriores sen que se poida superar en ningún caso o fondo estipulado.
O persoal poderá solicitar anticipos ata un máximo de 1.500 A, devolvéndoo en mensualidades iguais nun tempo non superior a 12 meses e sempre dentro do ano natural en que foi concedido. Non se poderá solicitar un novo anticipo ata que polo menos non pase un ano da cancelación do anterior.
No caso de non quedar fondos abondo, repartirase de forma proporcional e igual entre os solicitantes, tendo prioridade os casos de máxima urxencia ou necesidade.
O comité ou, de ser o caso, a comisión mixta poderanlle solicitar á empresa a listaxe de distribución deste fondo e o saldo pendente.
Artigo 23º.-Horas extraordinarias.
Evitarase no posible que se fagan horas extras. As devanditas horas só se realizarán en casos necesarios, e estas aboaranse desde o asinamento deste convenio colectivo a 50 A por xornada completa, ou a 7,23 A por cada hora extra traballada.
Artigo 24º.-Horas extraordinarias estruturais.
Dado o carácter público dos servizos que se prestan nesta actividade, consideraranse horas extraordinarias estruturais todas aquelas que se precisen para a finalización dos servizos, concretadas pola prolongación de tempos que se realicen, motivados ben sexa por ausencias imprevistas, ben por procesos punta de produción non habituais e outras situacións estruturais derivadas da natureza do traballo, todo iso ao abeiro do disposto na Orde do 1 de marzo de 1983, sendo a súa execución obrigatoria para o traballador.
Artigo 25º.-Pagas extraordinarias.
Aboaranse anualmente tres gratificacións extraordinarias:
A do 15 de xullo.
A do 15 de decembro: Nadal.
Beneficios: 20 de marzo.
As tres serán aboadas polos importes establecidos nas táboas anexas, máis a antigüidade.
A paga de xullo devengarase do 1 de xaneiro ao 30 de xuño.
A paga de decembro devengarase do 1 de xullo ao 31 de decembro.
A paga de beneficios devengarase do 1 de xaneiro ao 31 de decembro do ano anterior.
A paga correspondente ao mes de vacacións será completa coa excepción do complemento de nocturnidade.
Artigo 26º.-Complemento de transporte.
De natureza extrasalarial, é o establecido na táboa salarial anexa para cada categoría e ten o fin de compensar os gastos que deben realizar os traballadores como consecuencia dos desprazamentos ao centro de traballo.
Artigo 27º.-Toxicidade penosidade, perigosidade.
Todos os traballadores percibirán un complemento por traballo tóxico, penoso e perigoso nunha contía equivalente ao 25% do salario base, sendo este mensual.
Artigo 28º.-Complemento de nocturnidade.
As horas traballadas durante o período que abrangue entre as 22.00 horas e as 6.00 horas da mañá,
salvo que o salario se establecese atendendo a que o traballo sexa nocturno pola súa propia natureza, terán unha retribución específica incrementada nun 28% sobre o salario base. Para o cálculo do importe diario, dividirase entre 25 días o importe correspondente ao 28% do salario base mensual.
Artigo 29º.-Traballo en domingos e festivos.
Durante o ano 2004 os traballos en festivos e domingos aboaranse, para todas as categorías profesionais, na cantidade de 45 A, pasando a ser de 50 A no ano 2005; en ambos os dous casos se aboará por día traballado, co descanso correspondente segundo a quenda de traballo en que se realice o seu labor.
O mencionado anteriormente non será de aplicación para o persoal contratado para traballar nestes días, que percibirá a retribución que se estableza en función da súa xornada. Así mesmo, este persoal contratado para este fin non desfrutará de descanso compensatorio.
Artigo 30º.-Premios e xubilacións.
Como compensación pola xubilación anticipada establécense os seguintes premios de xubilación cun mínimo de 10 anos de antigüidade:
a) Aos 60 anos: 30.000 A.
b) Aos 61 anos: 24.000 A.
c) Aos 62 anos: 18.000 A.
d) Aos 63 anos: 12.000 A.
e) Aos 64 anos: 6.000 A.
A xubilación aos 64 anos será de acordo co Real decreto lei 14/1981.
Terase dereito a estes premios de xubilación dentro dos 90 días seguintes ao do cumprimento dos anos correspondentes.
Artigo 31º.-Axudas de custo.
Compensaranse economicamente os desprazamentos por motivos laborais fóra do municipio, sempre que haxa que pasar a noite no lugar de desprazamento, ou cando sexa necesario comer ou cear neste. Establécese unha contía por axuda de custos de 50 A/día. A empresa poderá optar polo aboamento da devandita cantidade ou ben polo pagamento dos gastos xustificados.
Capítulo IV
Condicións sociais
Artigo 32º.-Seguro de invalidez ou morte.
En caso de accidente laboral de que derive morte do traballador, os seus beneficiarios percibirán 30.000 A.
Cando o traballador quedase en situación de grande invalidez ou incapacidade permanente absoluta para calquera actividade laboral como consecuencia de accidente de traballo, percibirá en concepto de indemnización 33.000 A, subscribindo a empresa a correspondente póliza ao respecto.
Para os efectos deste artigo, considerarase accidente de traballo o sufrido con ocasión da prestación do servizo na empresa.
O titular poderá designar ante a entidade aseguradora e por escrito os seus propios beneficiarios.
Artigo 33º.-Axuda por falecemento.
Establécese para gastos de enterro unha axuda aos herdeiros legais do traballador cuxo importe será de 2.000 A, podendo cubrir a empresa este custo mediante a contratación dun seguro.
Artigo 34º.-Axuda por estudos.
A empresa dotará un fondo de 7.000 A para o ano 2005, destinado a atender os gastos escolares oficiais (matrículas e libros) debidamente acreditados dos fillos de traballadores, ou para traballadores, que realicen estudos oficiais.
O aboamento das axudas por este concepto efectuarase no mes de outubro logo de acreditación de gasto efectuado en concepto de matrículas ou certificados de centros oficiais de ensino. O comité indicaralle á empresa a forma de repartición do fondo antes do 25 de outubro, que en ningún caso terá carácter lineal igual para todos os traballadores.
Artigo 35º.-Retirada de carné.
En caso de retirada de carné de conducir a un traballador por feitos acontecidos durante a xornada de traballo, a empresa asignaralle outro posto de traballo percibindo o salario correspondente á súa categoría de condutor.
Se acontecese fóra de horas de traballo, percibirá o salario correspondente á categoría que se lle asigne.
Estes beneficios non terán efecto nos supostos de embriaguez, drogadición ou imprudencia temeraria, esta última fóra de horas de traballo.
Artigo 36º.-Excedencias.
Considerarase excedencia forzosa, e polo tanto obrigatoria a súa concesión, o nomeamento dun traballador para desempeñar un cargo de carácter público. O tempo que dure esta excedencia contarase para antigüidade para todos os efectos. O reingreso solicitarase dentro do mes seguinte ao cesamento no cargo que motivou a excedencia, perdendo este dereito se se solicita transcorrido este prazo.
Todo traballador cun ano de antigüidade na empresa poderá solicitar excedencia voluntaria por un prazo superior a 6 meses e inferior a 5 anos, de acordo co establecido no artigo 46 do Estatuto dos traballadores e demais normas vixentes na materia.
O traballador avisará a empresa con dous meses de antelación á data prevista para a súa reincorporación ao posto de traballo. Este dereito só poderá volver a ser exercido polo mesmo traballador unha vez transcorridos catro anos desde a finalización da anterior excedencia. A empresa poderá contratar outro traballador para cubrir a vacante producida como interinidade.
Artigo 37º.-Revisión médica.
Os traballadores afectados por este convenio terán revisións médicas completas durante o ano, por conta da empresa, a cal facilitará os medios e períodos precisos para o seu cumprimento.
Comprométese a dotar o servizo dun médico de empresa contratando os servizos dunha mancomunidade de médicos ou calquera outro medio de concerto, co obxecto de poder facer fronte ao ano anteriormente exposto.
Artigo 38º.-Saúde laboral.
Observarase o establecido ao respecto pola Lei de prevención de riscos laborais así como polos seus regulamentos de desenvolvemento.
Capítulo V
Dereitos sindicais
Artigo 39º.-Dereitos sindicais.
Sen prexuízo do establecido legalmente establécense os dereitos sindicais seguintes:
O comité de empresa terá as seguintes competencias:
Emitir informe con carácter previo á execución por parte da empresa das decisións adoptadas por este sobre as seguintes cuestións:
a) Reestruturación de cadro de persoal e cesamentos totais ou parciais, definitivos ou temporais daqueles.
b) Reducións de xornada así como traslado total ou parcial de instalacións.
c) Asembleas: os traballadores teñen dereito a realizar asembleas fóra do horario de traballo, nos seus centros de traballo, coa simple notificación previa á empresa. Así mesmo, disporán dun máximo de 8 horas laborais ao ano, para realizar asembleas en horas de traballo, logo de notificación á empresa, cun mínimo de 48 horas, cunha duración máxima de 2 horas para cada unha delas, computándose para todos os efectos como traballo efectivo.
d) Os representantes sindicais poderán dispoñer de ata 20 horas laborables mensuais para faltaren ao traballo, non computándose nestas as utilizadas para a negociación do convenio colectivo, asistencia por citación a organismos oficiais e asistencias a congresos sindicais provinciais ou nacionais. Se un representante non desfrutase unha parte ou ningunha das horas citadas, poderallas ceder a outro representante da mesma empresa. Cando un mesmo representante acumulase as horas de varios, estas nunca poderán exceder das estipuladas dentro da xornada obrigatoria, co fin de evitar nas que superen o seu aboamento por parte da empresa.
Taboleiro de anuncios: a empresa porá á disposición do comité de empresa o correspondente taboleiro de anuncios co obxecto de informar e comunicar todas aquelas cuestións que os representantes dos traballadores consideren oportunas.
e) Os traballadores poderán solicitar por escrito que mensualmente lles sexa descontada da nómina a cota sindical, sendo transferida pola empresa a unha conta bancaria aberta a nome do sindicato ou central sindical a que o traballador se atope afiliado.
As solicitudes poderán ser tramitadas polo mesmo sindicato.
Artigo 40º.-Seccións sindicais.
A empresa considerará os sindicatos debidamente implantados como elementos básicos e consubstanciais para afrontar a través deles as necesarias relacións entre traballadores e empresarios, polo que a empresa respectará o dereito dos traballadores a se sindicaren libremente. Admitirá que os traballadores afiliados a un sindicato poidan celebrar reunións, recadar cotas e distribuír información sindical fóra do tempo de traballo, sen perturbar a súa actividade. O emprego dun traballador non se poderá condicionar ao feito de estar ou non afiliado ou renunciar á súa afiliación sindical.
Tampouco poderá ser despedido ou prexudicado de calquera outra forma un traballador por causa da súa afiliación ou actividade sindical.
No centro de traballo existirán taboleiros de anuncios para que as centrais sindicais legalmente recoñecidas insiran os seus comunicados. As centrais sindicais poderán establecer seccións sindicais de acordo cos estatutos.
A representación da sección sindical do sindicato maioritario de entre os que constitúen o comité de empresa teraa un delegado sindical, debidamente acreditado, que deberá ser traballador en activo do centro de traballo.
Para todo o exposto, ademais dos dereitos recoñecidos pola Lei orgánica de liberdade sindical, acórdase o seguinte:
Se o centro de traballo de Ourense ocupa máis de 50 traballadores, calquera que sexa a súa clase de contrato, poderán constituír seccións sindicais os traballadores afiliados e que obtivesen polo menos o 10% dos votos na elección do comité de empresa.
A sección sindical do sindicato maioritario dentro do comité estará representado para todos os efectos por un delegado sindical.
Os delegados sindicais terán os mesmos dereitos e funcións que o comité de empresa e terán dereito á utilización dun local en condicións para o desenvolvemento das actividades da sección sindical.
Artigo 41º.-Funcións do comité de empresa.
Ademais dos dereitos e facultades concedidas polo Estatuto dos traballadores, recoñécenselle ao comité de empresa os seguintes dereitos e funcións:
a) É obriga da empresa rexistrar nas oficinas públicas de emprego todo tipo de contratación, debendo facer entrega da copia básica dos contratos realizados ao comité no prazo de dez días sen máis datos persoais que o propio nome do empregado. O traballador poderá reclamar a presenza dalgún membro do comité no asinamento da copia básica ou contrato.
b) Ao comité de empresa seralle facilitado pola empresa un local axeitado para desenvolver as súas funcións representativas, que terán carácter permanente do comité.
c) En caso de dimisión dos membros do comité de empresa, respectaránselles as garantías establecidas conforme a alínea c) do artigo 68 do Estatuto dos traballadores.
d) Os comités de empresa e delegados de persoal poderán convocar os traballadores en horas de traballo para a realización de asembleas sen interromperen o normal desenvolvemento da actividade.
e) Á asistencia e ao acceso ao centro de traballo para participar en actividades propias do seu sindicato ou do conxunto dos traballadores, logo de comunicación ao empresario e sen que prexudique o desenvolvemento normal do proceso produtivo.
f) A empresa comunicaralle ao comité por escrito as finalizacións de contrato e a data en que se produce. Será dereito do traballador solicitar do comité a revisión da liquidación entregada pola empresa, antes da súa recepción.
Artigo 42º.-Subrogación do persoal.
As partes asinantes deste convenio atéñense ao establecido no artigo 49º do convenio do sector.
Artigo 43º.-Crédito horario.
Os membros do comité de empresa e delegados sindicais, como representantes dos traballadores, disporán dun crédito horario de 20 horas mensuais retribuídas para o exercicio das súas funcións de representación, e abondará para dispoñer delas a comunicación previa ou posterior xustificación.
Por petición escrita do comité de empresa, o crédito horario poderase acumular nun ou varios membros do comité de empresa, tanto o total como parte del. Esta comunicación realizarase en cómputo anual ou mensual, sempre comunicada á empresa no primeiro trimestre do ano, ou, de ser o caso, durante o primeiro trimestre de mandato, ou ben a partir de tres meses desde o asinamento deste convenio.
Artigo 44º.-Réxime disciplinario. Infraccións e sancións.
Facultade sancionadora:
Os traballadores poderán ser sancionados pola dirección da empresa en virtude de incumprimentos laborais, de acordo coa gradación das faltas e sancións que se establecen nos puntos seguintes.
A enumeración dos diferentes tipos de faltas é meramente enunciativa e non implica que non poidan existir outras, as cales serán cualificadas segundo a analoxía que garden con aquelas.
Gradación das faltas:
As faltas cometidas polos traballadores ao servizo da empresa clasificaranse, atendendo á súa importancia e circunstancias concorrentes, en leves, graves e moi graves.
* Faltas leves.
Consideraranse faltas leves:
a) Os de descoido, erro ou demora inexplicable na execución de calquera traballo.
b) De 1 a 3 faltas de puntualidade na asistencia ao traballo durante o período dun mes, inferior a 30 minutos, sen que existan causas xustificadas.
c) O abandono sen causa xustificada do posto de traballo, aínda que sexa por breve tempo, sempre que a devandito abandono non resultase prexudicial para a empresa nin perturbase o traballo dos demais operarios; neste caso considerarase como falta grave ou moi grave.
d) Pequenos descoidos na conservación do material, roupas de traballo ou medios de protección e na súa limpeza.
e) Non lle comunicar á empresa os cambios de domicilio ou circunstancias persoais que puidesen afectar a súa relación e obrigas coa empresa no prazo de seis días despois de telo efectuado.
f) Falta de aseo e limpeza persoal ocasionalmente.
g) Deixar roupa ou efectos persoais fóra dos lugares axeitados para a súa custodia.
h) As discusións cos compañeiros de traballo nas dependencias da empresa ou durante a xornada laboral sempre que non sexa en presenza de público.
i) Faltar un día ao traballo sen autorización ou causa xustificada.
j) Atrasar o envío dos partes de alta, baixa ou confirmación en caso de incapacidade temporal.
k) Comer durante as horas de traballo agás no tempo destinado a descanso.
l) Non comunicar, con carácter previo, a ausencia ao traballo e non xustificar dentro das 24 horas seguintes a razón que a motivou, salvo que se probe a imposibilidade de facelo.
m) Non avisar o seu xefe inmediato dos defectos do material ou da necesidade deste para o bo desenvolvemento do traballo.
n) Faltas de respecto e educación no trato cos compañeiros de traballo e faltas de respecto e incorrección no momento de dirixirse a superiores.
o) Atoparse no centro de traballo, sen autorización, fóra da xornada laboral, cando a empresa así o teña expresamente establecido.
p) O incumprimento de normas de seguridade e hixiene cando non comporten riscos persoais ou materiais.
q) Calquera outra de semellante natureza.
* Faltas graves.
Cualificaranse como faltas graves as seguintes:
a) Máis de 3 faltas de puntualidade ao mes sen xustificar.
b) Faltar 2 días ao traballo durante un período de 30 días sen causa xustificada.
c) Unha falta ao traballo non xustificada, cando teña que relevar un compañeiro.
d) Entregarse a xogos similares, calquera que sexan, estando de servizo.
e) A simulación de enfermidade ou accidente.
f) A desobediencia aos superiores en calquera materia de traballo. Se a desobediencia implica quebranto manifesto para o traballo ou dela derivase prexuízo notorio para a empresa, considerarase como falta moi grave.
g) Calquera alteración intencionada ou falsificación de datos persoais ou laborais relativos ao propio traballador ou aos seus compañeiros.
h) Durmir durante a xornada de traballo.
i) Actitudes ou comportamentos que degraden a boa imaxe dos traballadores, do sector ou da empresa.
j) Falta notoria de respecto ou consideración ao público.
k) Descoido importante na conservación e limpeza das ferramentas, útiles e medios de protección que o requiran.
l) Realizar sen o oportuno permiso traballos particulares durante a xornada, así como empregar para uso propio ferramentas e materiais da empresa sen a oportuna autorización.
m) O abandono do posto de traballo, sen causa xustificada, que lle ocasione prexuízos á empresa ou poida ser causa de accidente a compañeiros.
n) A embriaguez ou toxicomanía durante o traballo cando non sexa habitual, ou fóra deste vestindo uniforme da empresa.
o) A diminución voluntaria do rendemento normal do traballo.
p) Ofender de palabra ou mediante ameazas un compañeiro ou un subordinado.
q) Subir aos vehículos sen a debida autorización; consentiren os condutores que suban os traballadores non autorizados, ou subir e baixar deles en marcha sen que medie causa xustificada ou forza maior.
r) Aconsellar ou incitar os traballadores a que incumpran o seu deber, de non se producir alteracións ilícitas nin conseguir o seu obxectivo, salvo cando exerzan dereitos constitucionalmente protexibles.
s) Non prestar a dilixencia e atención debidas no traballo encomendado, que poida supoñer risco ou prexuízo de certa consideración para o propio traballador, os seus compañeiros, a empresa ou terceiros.
t) A inobservancia das ordes ou o incumprimento das normas en materia de seguridade e hixiene no traballo, cando estas supoñan algún risco para o traballador, os seus compañeiros ou terceiros, así como negarse ao uso dos medios de seguridade facilitados pola empresa, ou facer uso indebido destes.
u) A neglixencia ou imprudencia grave no desenvolvemento da actividade encomendada.
v) A reincidencia en faltas leves que fosen sancionadas, aínda que sexan de distinta natureza, cometidas no trimestre anterior, agás as faltas de puntualidade.
w) Simular a presenza doutro empregado por calquera medio.
x) A reiterada falta de aseo e limpeza persoal.
y) Prolongar as ausencias xustificadas por tempo superior ao necesario.
z) O incumprimento de normas de seguridade e hixiene cando non comporten riscos persoais ou materiais.
aa) A alteración ou permuta de quendas de traballo sen autorización do superior xerárquico.
bb) Alegar motivos falsos para obter licenzas ou anticipos.
cc) Non reflectir as incidencias acontecidas no servizo na correspondente folla de ruta e non cubrir esta.
dd) Todas aquelas de semellante natureza.
* Faltas moi graves.
Consideraranse como faltas moi graves as seguintes:
a) Máis de 10 faltas de asistencia ao traballo sen xustificar no período de 6 meses ou 20 días ao ano.
b) Faltar ao traballo máis de 2 días durante un período de 30 días sen causa xustificada.
c) A fraude, deslealdade ou abuso de confianza no traballo.
d) A condena por roubo, furto ou malversación cometidos dentro ou fóra da empresa, que poida implicar desconfianza para esta e, en todo caso, as de duración superior a seis anos.
e) Facer desaparecer, inutilizar ou causar danos en materiais, útiles, ferramentas, maquinaria, aparellos, instalacións, edificios, documentos ou calquera outro obxecto da empresa.
f) Fumar en lugares perigosos ou inflamables.
g) Violar intencionadamente o segredo da correspondencia ou documentos reservados da empresa, dos seus traballadores ou das representacións sindicais.
h) A embriaguez habitual ou toxicomanía se repercuten negativamente no traballo.
i) O incumprimento do establecido neste convenio en materia de discreción profesional.
j) A competencia desleal.
k) Os malos tratos de palabra ou obra ou faltas graves de respecto e consideración aos superiores, compañeiros ou subordinados.
l) O abandono do posto de traballo sen xustificación cando iso ocasione grave prexuízo para a empresa ou fose causa de accidente para o traballador, os seus compañeiros ou terceiros.
m) A imprudencia ou neglixencia inescusable, así como o incumprimento das normas de seguridade e hixiene no traballo que ocasionen risco grave de accidente laboral, prexuízos aos seus compañeiros ou a terceiros ou danos á empresa.
n) O abuso de autoridade por parte de quen a teña.
o) A diminución voluntaria e continuada no rendemento normal do traballo.
p) A desobediencia continuada ou persistente.
q) Os actos desenvolvidos no centro de traballo ou fóra del, durante a realización do servizo, que sexan constitutivos de delito.
r) Orixinar frecuentes rifas e pendencias cos compañeiros de traballo.
s) A reincidencia en falta grave, aínda que sexa de distinta natureza, dentro dos últimos seis meses, sempre que fose obxecto de sanción.
t) A incitación aos traballadores para que incumpran as súas obrigas laborais cando, sequera parcialmente, cumpran os seus obxectivos, salvo cando se exerzan os seus dereitos constitucionalmente protexibles.
u) Pedir agasallos de calquera tipo polos servizos da empresa.
v) As faltas de semellante natureza.
Prescrición das infraccións e faltas:
As faltas leves prescribirán aos 10 días; as graves aos 20 días e as moi graves aos 60 días, a partir da data en que a empresa tivo coñecemento da súa comisión e, en todo caso, aos seis meses de se teren cometido.
Sancións. Aplicación.
As sancións que a empresa poderá impoñer, segundo a gravidade e circunstancias das faltas cometidas, serán as seguintes:
a) Por faltas leves:
* Amoestación verbal.
* Amoestación por escrito.
* Suspensión de emprego e soldo de 1 ou 2 días.
b) Por faltas graves:
* Suspensión de emprego e soldo de 3 a 10 días.
c) Por faltas moi graves:
* Suspensión de emprego e soldo de 11 a 60 días.
* Despedimento.
Para a aplicación e gradación das sancións terase en conta o maior ou menor grao de responsabilidade do que comete a falta, así como a repercusión do feito nos demais traballadores e na empresa.
Previamente á imposición de sancións por faltas graves ou moi graves, aos traballadores que teñan a condición de representante legal ou sindical seralles instruído expediente contraditorio por parte da empresa, en que serán oídos, ademais do interesado, outros membros da representación sindical a que este pertencese, se os houber.
A empresa anotará nos expedientes laborais dos seus traballadores as sancións que se lles impoñan.
Naqueles supostos en que a empresa pretende impoñer unha sanción por faltas graves ou moi graves a traballadores afiliados a un sindicato, deberá, con carácter previo, dar audiencia ao delegado sindical se o houber.
A valoración das faltas e as sancións impostas pola empresa serán revisables ante a xurisdición competente.
Todas as sancións serán comunicadas por escrito ao traballador, salvo a amoestación verbal. O citado escrito conterá, polo menos, o nome do traballador, a data do escrito, os feitos constitutivos da falta, a data da súa comisión, a cualificación da falta e a sanción que se impón.
Artigo 45º.-Estrutura salarial e retribucións.
A estrutura salarial aplicable aos traballadores de Urbaser, S.A. será a que se corresponda co recollido no capítulo III, así como ás táboas salariais anexas. O bruto anual que figura nas táboas salariais anexas para os anos 2004 e 2005, coa excepción das categorías de administrativo e peón especializado, e en categorías equivalentes, correspóndese coas retribucións que establece o Concello de Ourense para o seu persoal.
Artigo 46º.-Normas de subsidiaria aplicación.
En todo o non previsto neste convenio aplicarase subsidiariamente o disposto no convenio xeral do sector de limpeza pública, viaria, regas, tratamento e eliminación de residuos e limpeza e conservación de rede de sumidoiros.
Artigo 47º.-Garantía do posto de traballo.
Observarase o disposto no artigo 49 e seguintes do convenio xeral do sector.
Disposición derradeira
Resolución extraxudicial de conflitos.
As partes asinantes deste convenio acordan someterse ás disposicións contidas no Acordo interprofesional galego sobre procedementos extraxudiciais de resolución de conflitos colectivos de traballo (AGA).
Táboa salarial definitiva 2004
Categoría
Salario base
P. tóxico
Comple.
actividade
Comple.
transporte
Comple.
nocturno
Comple.
p. traballo
Paga
verán
Paga
Nadal
Paga
marzo
Bruto
anual
Auxiliar administrativo
806,38 A
201,59 A
155,07 A
138,53 A
1.099,98 A
1.099,98 A
1.099,98 A
18.918,84 A
Mecánico
841,53 A
210,38 A
155,07 A
90,15
1.086,75 A
1.086,75 A
1.086,75 A
18.825,81 A
Capataz noite
892,65 A
223,16 A
154,97 A
249,94 A
96,79 A
1.144,41 A
1.144,41 A
1.144,41 A
22.593,56 A
Capataz día
892,65 A
223,16 A
154,97 A
96,79 A
1.144,41 A
1.144,41 A
1.144,41 A
19.844,18 A
Condutor noite
841,53 A
210,38 A
155,07 A
235,63 A
96,35 A
1.092,95 A
1.092,95 A
1.092,95 A
21.510,74 A
Condutor día
841,53 A
210,38 A
155,07 A
96,35 A
1.092,95 A
1.092,45 A
1.092,45 A
18.918,84 A
Peón noite
734,42 A
183,61 A
155,38 A
205,64 A
64,46 A
954,26 A
954,26 A
954,26 A
18.779,22 A
Peón día
734,42 A
183,61 A
155,38 A
64,46 A
954,26 A
954,26 A
954,26 A
16.517,20 A
Limpadora
734,42 A
264,17 A
155,38 A
889,80 A
889,80 A
889,80 A
16.517,11 A
Táboa salarial definitiva 2005
Categoría
Salario base
P. tóxico
Comple.
actividade
Comple.
transporte
Comple.
nocturno
Comple.
p. traballo
Paga
verán
Paga
Nadal
Paga
marzo
Bruto
anual
Auxiliar administrativo
826,58 A
206,65 A
158,96 A
142,00 A
1.127,54 A
1.127,54 A
1.127,54 A
19.392,92 A
Administrativo
826,58 A
206,65 A
100,17 A
158,96 A
142,00 A
1.127,54 A
1.127,54 A
1.127,54 A
20.594,94 A
Mecánico
862,61 A
215,65 A
158,96 A
92,41 A
1.113,98 A
1.113,98 A
1.113,98 A
19.297,57 A
Capataz noite
914,81 A
228,70 A
158,82 A
256,15 A
99,19 A
1.172,82 A
1.172,82 A
1.172,82 A
23.154,39 A
Capataz día
914,81 A
228,70 A
158,82 A
99,19 A
1.172,82 A
1.172,82 A
1.172,82 A
20.336,77 A
Condutor noite
862,61 A
215,65 A
158,96 A
241,53 A
98,77 A
1.120,34 A
1.120,34 A
1.120,34 A
22.049,78 A
Condutor día
862,61 A
215,65 A
158,96 A
98,77 A
1.120,34 A
1.120,34 A
1.120,34 A
19.392,92 A
Peón noite
753,37 A
188,34 A
159,39 A
210,94 A
66,12 A
978,88 A
978,88 A
978,88 A
19.263,73 A
Peón día
753,37 A
188,34 A
159,39 A
66,12 A
978,88 A
978,88 A
978,88 A
16.943,35 A
Peón especialista
753,37 A
188,34 A
75,13 A
159,39 A
66,12 A
978,88 A
978,88 A
978,88 A
17.844,84 A
Limpadora
753,37 A
270,99 A
159,39 A
912,76 A
912,76 A
912,76 A
16.943,25 A
Trienio 2004
Trienio 2005
Auxiliar administrativo
15,09 A
15,4 A
Mecánico
15,09 A
15,4 A
Capataz
15,09 A
15,4 A
Condutor
15,09 A
15,4 A
Peón
11,32 A
11,55 A
Limpadora
11,32 A
11,55 A
En Ourense, ás 10.00 horas do día 11 de maio de 2005, reúnense nos locais da empresa Urbaser, S.A., sita no polígono industrial San Cibrao das Viñas, a comisión negociadora do convenio colectivo de Urbaser, S.A.
Asistentes:
Pola parte empresarial:
Juan Druet Álvarez
Julio Gancedo del Pino
Pola parte social:
Carlos Casasnovas Iglesias (CC.OO.)
Francisco Cid Ferreiro (CC.OO.)
José Alberto Cid Ribo (CC.OO.)
Ramiro Sánchez Varela (CC.OO.)
José Manuel Paradela Novoa (CIG)
José Raúl Carballo Barjas (CIG)
Roberto M. Novoa Lozano (CIG)
José Álvarez Fernández (UGT)
Francisco Álvarez Álvarez (UGT)
ACORDAN:
Primeiro.-Corrixir a data do asinamento do convenio que figura nas follas estatísticas presentadas nesa delegación, que queda do seguinte xeito: data do asinamento do convenio: 6-4-2005.
Segundo.-Corrixir o artigo 5 do convenio colectivo, que queda redactado do seguinte modo: este convenio queda denunciado automaticamente dous meses antes da súa finalización (31-12-2005). Mentres as partes non asinen outro convenio que o substitúa, manterase vixente en todos os seus termos.
Terceiro.-Engadir ao convenio colectivo o seguinte contido:
a) Unha disposición adicional transitoria:
1. Quedaría así redactada: son partes asinantes deste convenio as centrais CC.OO., UGT e CIG en representación dos traballadores, e Juan Druet Álvarez e Julio Gancedo del Pino en representación da parte empresarial, todos eles con capacidade e lexitimidade abonda para negociar.
Cuarto.-Xúntase unha copia da subrogación da empresa Técnicas Ambientais Tecmed, S.A. á entidade Urbaser, S.A.
E non habendo máis asuntos que tratar, levántase a sesión no lugar e a data indicados.